Gw mau tau Kerjaya dari Aznil Nawawi. Jelasin dalam bahasa melayu

Ketika memulakan kerjaya dalam bidang penyiaran, Aznil terlibat dalam berita. Beliau kemudian beralih ke sesuatu yang amat berbeza iaitu mengacara rancangan permainan Pop Kuiz pada tahun 1992. Ini diikuti oleh kerja mengacara rancangan majalah hiburan dan gosip Melodi pada tahun 1994, dan seterusnya Teleskop, rancangan wawancara terulung yang membincangkan isu kontroversi di negara.

Pada tahun 2000, Aznil bertapak di ntv7 sebagai pengacara rancangan lawak Kamera Apo?.

Selepas itu, Aznil berpindah ke Astro Ria, dan di situlah belaiu menandakan kemasukan beliau sebagai pengacara kreatif saluran ini. Antara projek-projek beliau yang terkenal ialah penglibatannya dalam program realiti Akademi Fantasia sejak 2003 sehingga mengumumkan pengunduran diri dari rancangan tersebut pada tahun 2007 setelah lima tahun dan lima musim berturut-turut.

Pada tahun 2005, setelah menghabiskan dua musim AF, Aznil kemudiannya mencipta rancangan beliau sendiri berjudul Macam-Macam Aznil yang memaparkan "macam-macam". Rancangan ini yang dinobatkan sebagai Rancangan Temu Bual Terbaik di Anugerah Televisyen Asia 2005 di Singapura kini disiarkan di Astro Prima.

Pada tahun 2007, setelah mengumumkan pengunduran diri dari AF, Aznil beralih ke pembikinan rancangan kanak-kanak Tom Tom Bak untuk Astro Ceria.

Pada tahun 2009, Aznil digandingkan bersama Din Beramboi sebagai pasangan juruhebah terbaru rancangan Riuh Pagi di Era FM, sebagai satu langkah penstrukturan semula stesen radio berkenaan yang berhadapan dengan kemerosotan jumlah pendengar kepada pesaing terdekatnya, Hot FM. Pada tahun yang sama, filem Cicakman 2 - Planet Hitam ditayangkan di pawagam, Aznil kembali melakonkan watak Profesor Klon.

Beliau bersama-sama Suhaimi Sulaiman dan Dangsuria Zainuddin menjadi juri rancangan realiti TV terbitan Astro, On Air, iaitu sebuah rancangan realiti TV yang diwujudkan bagi mencari bakat baharu dalam bidang penyiaran. Hafizul Kamal, Hefny Sahad, Dahlia Shazwan merupakan antara peserta yang dicungkil menerusi On Air, sekaligus melancarkan kerjaya penyiaran mereka.

Pada Januari 2015, beliau terbang ke Los Angeles, California, Amerika Syarikat atas jemputan NBC Universal untuk acara International Press Junket yang bertujuan memperkenalkan program musim baharu seperti Live From Red Carpet, The Kardashians dan Fashion Police. Malah ketika di sana beliau juga berkesempatan menghadiri acara Anugerah Golden Globe. Pada 22 Februari, beliau dijemput oleh HBO Asia bagi menjayakan acara permaidani merah Anugerah Akademi ke-87 yang diadakan di Hollywood.

Pada 30 September 2015, Aznil menamatkan kontrak 10 tahun bersama ASTRO, sambil menyatakan beliau kini pengacara bebas. Beliau yang berkhidmat sebagai naib presiden bahagian pembangunan bakat Astro, mengakui rindu untuk muncul kembali di TV3 dan RTM.

Pada Februari 2016, Aznil sekali lagi terbang ke LA bagi menjayakan acara permaidani merah Anugerah Akademi ke-88.

Pada April 2017, Aznil telah dipilih sebagai juri Maharaja Lawak Mega 2017 bagi menggantikan personaliti TV Singapura, Najip Ali yang digugurkan sebagai juri tetap berikutan kontroversi persenda Perdana Menteri, Datuk Seri Najib Razak dalam rancangan TV negara itu, Ok Chope! yang disiarkan pada 29 Mac 2017, mengundang kemarahan rakyat.